**Prof. Monika Skalar**

Violinistka Monika Skalar je leta 1976 diplomirala na Srednji glasbeni šoli v Ljubljani v razredu prof. Cirila Veroneka in nadaljevala študij na Državni visoki šoli za glasbo v Kölnu pri prof. Igorju Ozimu, kjer je leta 1981 diplomirala in nato končala še podiplomski študij. Večkrat je solistično nastopala tudi z Rheinischer Kammer Orchestra.

V Ljubljano se je vrnila kot koncertni mojster-koncertant Simfonikov RTV Slovenija in leta 1985 ustanovila ansambel Ljubljanski godalni kvartet, s katerim uspešno nastopa tako doma kot v tujini, prav tako so izdali tudi tri samostojne zgoščenke in leta 1997 prejeli Bettetovo nagrado. Leta 2006 je tudi sama prejela Bettetovo nagrado za umetniške dosežke na področju poustvarjalne umetnosti.

V vseh letih je redno snemala za RTV Slovenija, solistično pa nastopala v Sloveniji, po Evropi, ZDA in Rusiji. Od leta 2004 je redno zaposlena na Akademiji za glasbo Univerze v Ljubljani kot profesorica za predmet violina, kot članica in predsednica žirije pa je sodelovala na mednarodnih tekmovanjih violinistov in mladih glasbenikov.